Къуэш зэIущIэ
ЦIыхубэ зэкъуэтыныгъэм и махуэр КъБР-м щыщхэмрэ Осетие Ищхъэрэ-Аланием къикIахэмрэ щызэдагъэлъэпIащ Лэскэн муниципальнэ куейм, республикитIым я гъунапкъэ зэпылъыпIэм деж. ЗэIущIэр къызэгъэпэщынымкIэ жэрдэм ищIащ КъБР-м ЩIалэгъуалэ политикэмкIэ департаментым.
Осетие Ищхъэрэ-Аланием къикIахэр Лэскэн куейм къыщрагъэблагъэ.
ХьэщIэхэр кърагъэблэгъащ махъсымэ фалъэрэ шыгъупIастэкIэ. ГуфIэгъуэ зэIущIэм хэтхэм хъуэхъу псалъэкIэ захуигъэзащ Лэскэн район администрацэм и унафэщIым и къуэдзэ Бажэ Дотий.
— ЩIыпIэ администрацэм къыбгъэдэкIыу хъуэхъу сIэтыныр сэркIэ пщIэщ. Нобэ дыщIызэрихьэлIар щхьэусыгъуэр дахэщ. Махуэшхуэр гъэлъэпIэн зэрыдублэрэ куэд дыди дэкIакъым, ауэ абы и мыхьэнэр лъытэгъуейщ. Осетие Ищхъэрэ-Алание республикэм щыпсэухэмрэ КъБР-м и цIыхухэмрэ я зэныбжьэгъугъэр нэхъри гъэбыдэн хуейщ. Ди нэхъыжьхэм я деж къыщежьа зэкъуэтыныгъэр дгъэлъэщын папщIэ, ди щIэблэхэр зэрыдгъэщIапхъэщ. Нобэ ди жэрдэмыр дунейми къыддиIыгъ хуэдэщ — дыгъэпскIэ къытхуогуапэ, — жиIащ абы.
— КъБР-ми Осетие Ищхъэрэ-Аланиеми зэIущIэхэр щокIуэкI. Абы къегъэлъагъуэ ди зэкъуэтыныгъэр зэрылъапIэр. Кавказым ис щIалэгъуалэр махуэшхуэм жыджэру зэрыхэтыр ди гуапэщ,- къыхигъэщащ КъБР-м Егъэджэныгъэмрэ щIэныгъэмкIэ министрым и къуэ-дзэ Геккиев СулътIан.
«Урысей зэкъуэтым и щIэблэщIэ гвардие» зэгухьэныгъэм Осетие Ищхъэрэ-Аланием щыIэ и щIыпIэ къудамэм и унафэщI Батыров Ас-лъэн жиIащ нобэрей махуэм зэрыщыгуфIыкIыр:
— Кавказым и зэфIэкIыр, и зыужьыныгъэр къыщежьэр абы ис лъэпкъхэм я зэныбжьэгъугъэрщ. Нобэ ди зэхуаку дэлъ зэхущытыкIэ дахэм къарурэ гушхуэныгъэрэ къытхелъхьэ Хэкум хуэщхьэпэн Iуэхугъуэхэр длэжьынымкIэ. Си гуапэщ нобэ зэIущIа республикитIым и дэтхэнэ унагъуэми берычэтрэ хъеррэ илъыну.
— Зэкъуэш республикэхэм ди щыпэ зэIущIэкъым. Хабзэ тхуэхъуащ IуэхукIи, ныбжьэгъугъэкIи, цIыхугъэкIи дызэкIэлъыкIуэну, ди щIалэгъуалэр зэрыдгъэщIэну. Аращ Кавказым ис лъэпкъхэр дызыгъэдахэр — зым адрейм кIэлъызетхьэ хабзэрщ. ДыщIэгуфIэн, дыщIэгушхуэн щхьэусыгъуэ куэду диIэну Алыхьым жиIэ, — хъуэхъуащ Осетие Ищхъэрэ-Аланием и Парламентым и ЩIалэгъуалэ палатэм и унафэщIым и къуэдзэ Адиев Валерий.
— Дунейм щынэхъыщхьэр мамырыгъэрщ. Кавказыр бжьыфIэну, щIэрэщIэну, абы щыпсэу дэтхэнэми лъэужь иIэну сохъуахъуэ. Iэщэ къыщIэтщтэн щхьэусыгъуэ Алыхьым къыдимыткIэ. Зэтезыкъутэ нэхърэ, къэзыгъэщI нэхъыфIщ, — жиIащ «Урысей зэкъуэтым и щIэблэщIэ гвардие» зэгухьэныгъэм КъБР-м щыIэ и къудамэм и унафэщI Нэзрэн Беслъэн.
ЗэIущIэм и къызэгъэпэщакIуэхэм хьэщIэхэм тыгъэ хуащIащ къуэшыгъэр къызыхэщ теплъэ къызэрыщ сурэт.
Пшынауэ-бэрэбэнауэкIэ яубла джэгум иужькIэ, махуэшхуэм кърихьэлIахэр гуфIэгъуэ Iэнэм ирагъэблэгъащ. ЗэIущIэм и кIэухым псоми зэгъусэу сурэт зытрагъэхащ.
Гугъуэт Заремэ.
